Diari Oficial de la Generalitat Valenciana


Sumari del DOGV 2187, del 18-01-1994 (1994/830278)

ORDRE de 3 de gener de 1994, de la Conselleria d'Educació i Ciència, per la qual es convoquen ajudes per a l'adquisició de llibres de text per a l'alumnat que cursa l'Educació Primària i l'Ensenyament General Bàsic en centres finançats amb fons públics per al curs 1994-95.
---------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/01/03/(3)/dof/vci/html**

### Dades del document

Número de DOGV
:   2187

Data del DOGV
:   18-01-1994

Secció del DOGV
:   DISPOSICIONS GENERALS

Número del document
:   1994/830278


Data del document
:   03-01-1994

Organisme emissor
:   Conselleria de Educació i Ciència

Tipus de document
:   Ordre

Correcció d'errades

ORDRE de 3 de gener de 1994, de la Conselleria d'Educació i Ciència, per la qual es convoquen ajudes per a l'adquisició de llibres de text per a l'alumnat que cursa l'Educació Primària i l'Ensenyament General Bàsic en centres finançats amb fons públics per al curs 1994-95. [94/0199]  
Les Corts Valencianes, en Resolució 19/II de la Comissió d'Educació i Cultura de 26 de novembre de 1987, subscrita per tots els grups polítics amb representació parlamentària, instaren el Consell a arbitrar les mesures necessàries perquè es vagen aplicant paulatinament els recursos imprescindibles per aconseguir, entre altres objectius, l'ampliació de la gratuïtat de l'ensenyament als llibres de text.  
Amb la finalitat d'assolir els esmentats objectius, dins de les disponibilitats pressupostàries de l'any 1994, i d'acord amb allò establert pel Decret 108/1992, de 6 de juliol, del Govern Valencià, pel qual es regula la concessió de beques,  
 ORDENE  
Base primera. Requisits d'estudis  
Podrà sol·licitar ajudes de llibres de text l'alumnat que haja de realitzar, durant el curs 1994-95, els estudis corresponents a l'Educació Primària o a l'Ensenyament General Bàsic en centres finançats per la Generalitat Valenciana amb fons públics.  
Queden exclosos d'aquesta convocatòria els alumnes que actualment estan cursant 8è d'EGB. Aquests alumnes podran acollir-se a la convocatòria general de beques i ajudes a l'estudi del Ministeri d'Educació i Ciència per a alumnes d'Ensenyaments Mitjans.  
També queden exclosos de participar en aquesta convocatòria els alumnes que realitzen els seus estudis, durant el curs 1993-94, en centres d'Acció Educativa Singular (CAES), les necessitats de material escolar dels quals ja estan previstes en les despeses de funcionament del centre.  
Base segona. Requisits sòcio-econòmics  
Podrà rebre l'ajuda de llibres de text l'alumnat la renda familiar anual disponible del qual no supere els següents mòduls econòmics:  
Famílies d'un membre 993.000 PTA  
Famílies de dos membres 1.662.000 PTA  
Famílies de tres membres 2.224.000 PTA  
Famílies de quatre membres 2.668.000 PTA  
Famílies de cinc membres 2.992.000 PTA  
Famílies de sis membres 3.310.000 PTA  
Famílies de set membres 3.621.000 PTA  
Famílies de vuit membres 3.926.000 PTA  
A partir del vuitè membre s'afegiran 330.000 PTA per cada nou membre computable.  
Per a tota la convocatòria es considerarà unitat familiar la formada pels pares i els fills menors de 18 anys, així com els majors d'aquesta edat i menors de 26 anys que hi convisquen i que no perceben cap tipus d'ingressos.  
De la mateixa manera, es considerarà renda familiar anual disponible la suma de les bases liquidables de la declaració de l'Impost sobre la Renda de les Persones Físiques de tots els membres de la unitat familiar. Per als ingressos exempts de l'Impost sobre la Renda de les Persones Físiques se'n computarà l'import íntegre.  
Aquesta renda anual disponible es justificarà amb la documentació prevista en l'annex I d'aquesta ordre.  
Base tercera. Classes i quantia de les ajudes  
Les ajudes tindran les modalitats següents:  
Ajuda ordinària: 4.000 PTA  
Ajuda especial: 8.000 PTA  
Es concediran un total de 15.000 ajudes especials, de les quals 14.875 es concediran en la fase A de la convocatòria i 125 en la fase B.  
Es concediran tantes ajudes ordinàries com permeten les disponibilitats pressupostàries.  
Aquestes ajudes es concediran a càrrec del crèdit consignat a l'aplicació pressupostària 89.96.797.13, línia de subvenció 406/000/94, dels pressupostos de la Generalitat Valenciana corresponents a l'exercici econòmic de 1994.  
Base quarta. Criteris de valoració  
Les ajudes s'adjudicaran per l'ordre que resulte de la puntuació obtinguda de l'aplicació del barem que s'estableix en l'annex I d'aquesta ordre.  
En el cas que no hi hagués un nombre d'ajudes, ordinàries o especials, suficient per a les sol·licituds amb una mateixa puntuació, es resoldrà atribuint l'ajuda als sol·licitants que hagen assolit una puntuació superior en l'apartat d'ingressos. Si encara persistís l'empat, es resoldrà a favor dels sol·licitants que complesquen els criteris complementaris previstos en l'annex I per aquest ordre de preferència:  
1r. Condició de resident en centres d'acollida de menors o situació d'acollida en famílies educadores.  
2n. Condició d'orfandat absoluta.  
3r. Condició de beneficiari de les prestacions econòmiques reglades (PER).  
4t. Situació de desocupació o atur laboral del pare i de la mare i no rebre prestacions, cap dels dos, per aquest concepte.  
5è. Circumstàncies sòcio-familiars especials referides als pares o tutors.  
6è. Condició d'orfandat de pare o mare.  
7è. Fill/a de persona soltera, separada legalment o divorciada.  
8è. Existència de discapacitacions físiques, psíquiques o sensorials de l'alumne, pares o germans en edat escolar.   
9è. Condició d'alumne matriculat durant el curs 93-94 en centres amb Projectes d'Actuació Educativa Preferent(PAEP).  
10è. Condició de membre de família nombrosa de qualsevol categoria.  
Base cinquena. Comissió avaluadora  
La comissió avaluadora per a la valoració d'aquestes ajudes estarà formada pel següents membres:  
- La Cap del Servei de Títols i Programes Complementaris, a qui correspondrà la presidència.  
- Un inspector del Servei d'Avaluació i Inspecció.  
- Un tècnic del Servei Jurídic.  
- El Cap de la Secció de Serveis Complementaris, que exercirà les funcions de secretari.  
Base sisena. Normes de procediment  
6.1. Sol·licituds i documentació que cal presentar.  
Les sol·licituds s'hauran de formalitzar en els impresos oficials que, a aquest efecte, facilitaran a les persones interessades en les secretaries dels centres escolars respectius.  
Les sol·licituds, juntament amb la documentació acreditativa pertinent que s'especifica en l'annex I d'aquesta ordre, hauran de presentar-se en la secretaria del centre escolar on l'alumne haja de continuar o iniciar els estudis durant el curs 1994-95, o en els llocs previstos en l'article 38 de la Llei 30/1992, de 26 de novembre (BOE del 27), de Règim Jurídic de les Administracions Públiques i del Procediment Administratiu Comú, tot considerant els terminis de presentació següents:  
a) Fase A   
Fins el 18 de febrer, l'alumnat que haja de continuar els estudis durant el curs 1994-95 en el mateix centre en què es troba matriculat actualment.   
b) Fase B   
Fins el 30 de juny, l'alumnat que inicie els estudis o els continue en un altre centre distint de l'actual per al curs 1994-95, havent-hi sol·licitat plaça escolar dintre del període oficial de matrícula.   
El centre escolar segellarà les sol·licituds en el moment que les lliure la persona interessada i anotarà, en l'espai reservat, la data i el número d'ordre, que serà el mateix que després constarà en el certificat del Consell Escolar, previst en l'apartat 6.2.  
Els equips directius dels centres receptors de sol·licituds hauran de comprovar, quan es presenten, que estan emplenades correctament d'acord amb la documentació presentada, i instar les persones interessades perquè n'esmenen els possibles defectes o hi presenten la documentació preceptiva en cas que no ho haguessen fet.  
6.2. Tramesa de les sol·licituds als òrgans administratius corresponents.  
a) Fase A  
El Consell Escolar del centre, en reunió extraordinària, i amb la reserva deguda per a garantir el dret a la intimitat del sol·licitants, comprovarà la veracitat i exactitud de les dades aportades en les sol·licituds, mitjançant la comparació amb la documentació acreditativa pertinent. Una vegada feta la comprovació, el director del centre com a president del Consell Escolar signarà la certificació que inclourà la relació de peticionaris en aquesta fase. Els models de certificació del Consell Escolar i de relació s'adjunten com a annex II a aquesta ordre.  
El director del centre o la persona en qui delegue haurà de personar-se en la direcció territorial d'Educació corresponent (Unitat de Beques), abans del 7 de març, per tal de lliurar l'acta de la sessió i la relació de peticionaris acompanyada de totes les sol·licituds presentades per aquests.  
b) Fase B  
El Consell Escolar del centre i el director d'aquest, duran a terme, si escau, les mateixes actuacions que s'estableixen en l'apartat anterior per a la fase A.  
L'acte de lliurament de la documentació d'aquesta fase davant la direcció territorial d'Educació corresponent (Unitat de Beques), s'haurà de fer abans de l'11 de juliol.  
Base setena. Resolució de la convocatòria  
7.1. Resolucions provisionals  
La comissió avaluadora elevarà la proposta de resolució a la Directora General de Centres Docents, la qual resoldrà provisionalment la convocatòria, de forma diferenciada per a cadascuna de les seues fases.  
Aquestes resolucions provisionals hauran de ser exposades en els taulers d'anuncis de cada centre escolar participant a partir de la data establerta en l'esmentada resolució.  
7.2. Presentació de reclamacions  
Les persones interessades podran presentar reclamacions contra les resolucions provisionals, en la secretaria del centre escolar corresponent, en el termini de 15 dies naturals a partir de l'endemà de la data d'exposició pública.  
7.3. Resolucions definitives  
Una vegada examinades les reclamacions contra les resolucions provisionals, la Directora General de Centres Docents, per delegació del conseller, dictarà les resolucions definitives corresponents a cadascuna de les fases, que hauran de ser també exposades en els taulers d'anuncis de cada centre escolar participant a partir de la data establerta per les respectives resolucions.  
L'exposició pública de la resolució definitiva de la fase A de la convocatòria tindrà lloc durant el mes de setembre d'aquest any i la de la fase B, durant el mes d'octubre.  
Base vuitena. Obligacions dels beneficiaris  
Els beneficiaris estaran obligats a destinar l'ajuda concedida a la compra dels llibres de text del curs o nivell que hagen de realitzar durant el curs 1994-95.  
Base novena. Incompatibilitats  
No es podrà ser beneficiari de més d'una ajuda atorgada per les administracions públiques per a l'adquisició de llibres de text. No obstant això, seran compatibles les ajudes concedides per altres administracions públiques adreçades a complementar l'import de les regulades en aquesta ordre, sempre que les dues ajudes en conjunt no superen el cost real dels llibres de text.  
Base deu. Pèrdua dels drets del sol·licitant  
La concessió de l'ajuda quedarà sense efecte, després de l'audiència a la persona interessada, en els casos següents:  
a) Quan no s'haja destinat a la finalitat que va motivar la concessió.  
b) Quan s'hagen deixat de complir els requisits d'estudis establerts en la base 1ª d'aquesta convocatòria.  
c) Quan es demostre, pel mitjà que siga, la falsedat de les dades que figuren en la sol·licitud.  
d) Quan el beneficiari incórrega en les incompatibilitats establertes en la base 9ª.  
Base onze. Procediments de pagament de les ajudes  
El procediment ordinari de pagament de les ajudes previstes en aquesta ordre, suposarà l'emissió de xecs nominatius a favor dels alumnes que resulten beneficiaris en la resolució definitiva de la convocatòria.  
No obstant això, els centres que tenen Projectes d'Actuació Educativa Preferent (PAEP) i aquells que ho acorden en la reunió del Consell Escolar, podran sol·licitar un procediment extraordinari de pagament de les esmentades ajudes que consistirà en l'emissió d'un sol xec a favor del centre escolar, per una quantia equivalent a la suma de totes les ajudes obtingudes pels seus alumnes beneficiaris.  
La sol·licitud per a acollir-se a aquest procediment extraordinari de pagament s'haurà de fer en l'imprès oficial, segons el model que figura en l'annex III d'aquesta ordre. Una vegada aprovada pel Consell Escolar i signada pel president, aquesta haurà de ser tramesa a la Direcció General de Centres Docents abans del 6 de juny.  
Base dotze. Recursos  
De conformitat amb el que estableixen la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i la Llei de 27 de desembre de 1956, Reguladora de la Jurisdicció Contenciosa-Administrativa, contra aquesta convocatòria i contra les resolucions definitives que se'n deriven, podrà interposar-s'hi recurs contenciós administratiu davant del Tribunal Superior de Justícia de la Comunitat Valenciana, després d'haver-ho comunicat prèviament a la Conselleria d'Educació i Ciència, en el termini de dos mesos comptadors a partir del dia de la publicació o de l'exposició pública en els taulers d'anuncis dels centres escolars, respectivament.   
DISPOSICIONS FINALS  
Primera  
Es delega la Directora General de Centres Docents per a la facultat de concedir aquestes ajudes i se l'autoritza perquè dicte les resolucions necessàries per al desplegament i l'execució d'aquesta ordre.  
Segona  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
València, 3 de gener de 1994  
El Conseller d'Educació i Ciència,  
JOAN ROMERO GONZáLEZ  
ANNEX I  
Barem per a la valoració de les sol·licituds  
 de la convocatòria d'ajudes de llibres de text  
per al curs 1994-95  
1. Ingressos anuals nets de la unitat familiar per membre computable.  
A. Baremació de la renda anual disponible  
 Punts  
Fins a 250.000 PTA 10  
De 250.001 a 300.000 PTA 9  
De 300.001 a 350.000 PTA 8  
De 350.001 a 400.000 PTA 7  
De 400.001 a 450.000 PTA 6  
De 450.001 a 500.000 PTA 5  
De 500.001 a 550.000 PTA 4  
Més de 550.001 PTA 3  
B. Justificació de la renda anual disponible  
Els membres de la unitat familiar hauran de justificar la renda anual familiar disponible amb la totalitat dels fulls, incloent-hi el full d'ingrés o devolució degudament segellat, de la declaració o declaracions de l'Impost sobre la Renda de les Persones Físiques corresponent a l'exercici de 1992.  
Si algun dels membres no està obligat a presentar la declaració de l'Impost sobre la Renda de les Persones Físiques justificarà els seus ingressos mitjançant els certificats de les empreses o organismes oficials (INEM, Seguretat Social, Conselleria de Treball i Afers Socials, etc) dels quals els perceben.   
Només en casos excepcionals, en què no puguen ser acreditats els ingressos per certificats, s'acceptaran les declaracions jurades d'ingressos dels membres de la unitat familiar. A la declaració o declaracions jurades d'ingressos, caldrà adjuntar-hi un informe emès per la unitat de serveis socials del municipi al qual pertanyen o, en cas que això no siga possible, el certificat de la delegació o administració d'Hisenda de no haver presentat la declaració de l'Impost sobre la Renda de les Persones Físiques.   
Excepcionalment, les famílies que hagen tingut una reducció greu dels seus ingressos durant l'any 1993 (per atur, orfandat, etc) podran fer-ho constar aportant la documentació que acredite la causa d'aquesta reducció. Perquè aquests ingressos corresponents a 1993 siguen baremats hauran d'estar correctament justificats amb certificats dels organismes públics o empreses, la qual cosa no els exclourà de presentar la documentació que acredite els ingressos dels tots els membres de la unitat familiar durant l'any 1992.  
C. Justificació del nombre de membres de la unitat familiar  
El nombre de membres de la unitat familiar s'haurà de justificar amb una fotocòpia de les pàgines del llibre de família en què apareguen tant els pares com els fills que es consideren membres de la unitat familiar a l'efecte d'aquesta convocatòria.  
2. Criteris complementaris  
Els criteris complementaris caldrà acreditar-los mitjançant fotocòpies confrontades de les certificacions o documents amb validesa oficial que s'especifiquen a continuació:  
Documentació que cal presentar i punts  
1) Condició de resident en centres d'acollida de menors o situació d'acollida en famílies educadores.  
Certificat del director del centre d'acollida, depenent de la Conselleria de Treball i Seguretat Social i de la mateixa Conselleria en els casos d'acollida en famílies educadores: 3 punts.  
2) Condició d'orfandat absoluta.  
Llibre de família o certificat del registre civil: 5 punts.  
3) Condició d'orfandat de pare o mare.  
Llibre de família o certificat del registre civil: 2 punts.  
4) Fill/a de persona soltera, separada o divorciada.  
Llibre de família o sentència judicial ferma de separació matrimonial o documentació equivalent: 2 punts.  
5) Condició d'alumne matriculat durant el curs 93-94 en Centres amb Projectes d'Acció Educativa Preferent (PAEP).  
Documentat d'ofici per l'administració: 2 punts.  
6) Condició de perceptor de prestacions econòmiques reglades (PER).  
Certificat de l'ajuntament o de la Conselleria de Treball i Afers Socials: 1 punt.  
7) Situació de desocupació o atur laboral del pare i de la mare sense rebre prestacions, cap dels dos, per aquest concepte.  
Certificats del pare i de la mare o del tutor efectuats per l'Institut Nacional d'Ocupació (INEM): 2 punts.  
8) Circumstàncies sòcio-familiars especials referides al pare/ mare/tutor:  
- Toxicomania  
- Alcoholisme o  
- Reclusió en centre penitenciari.  
Certificat del director del centre penitenciari o certificat acreditatiu expedit per un metge especialista: 1 punt.  
9) Existència de discapacitacions físiques, psíquiques o sensorials de l'alumne, pares o germans en edat escolar.  
Qualificació oficial de discapacitació expedida per la Conselleria de Treball i Afers Socials, a través dels centres de diagnòstic de minusvàlids: 1 punt.  
10) Condició de membre de família nombrosa de qualsevol categoria.  
Títol de família nombrosa: 1 punt.


Còpia Permalink ELI